

**Tiszaalpári Árpád Fejedelem Általános Iskola**

**Járványügyi protokoll**

**2021 / 2022- es tanév**

**Érvényes:**

**Visszavonásig vagy az új protokoll megjelenéséig**

**„ Normál” tanítás esetében érvényes járványügyi protokoll**

( A hibrid vagy online tanítás esetére külön protokoll készül.)

1. **Felkészülés a tanévkezdésre:**

* Minden köznevelési intézményben alapos, mindenre kiterjedő fertőtlenítő takarítást kell elvégezni. Az intézmények vezetői ellenőrzik a takarítások végrehajtását.
* Az intézmények bejáratánál vírusölő hatású kézfertőtlenítőt biztosítunk, és kihelyeztük a lázmérőket. Az intézménybe érkezéskor minden belépőnek **KÖTELEZŐ a KÉZFERTŐTLENÍTÉS.**

1. **Aktuális járványügyi szabályok**


* 2021. november 15-től **az iskola területén mindenkinek kötelező az arcmaszk viselése** szünetekben, folyosókon, wc-kben, étkezésekhez történő átvonulások alkalmával, reggeli és napközben ügyeleteknél. Egyetlen dolgozó és tanuló sem léphet be, jelenhet meg arcmaszk nélkül. Maszkról mindenkinek állampolgári kötelessége saját magának gondoskodni.
* 2021. november 22-től senki nem léphet be az intézmény területére arcmaszk nélkül. Idegenek, külsősöknek, szülőknek már a kapun való belépéstől maszkot kell viselni.
* Mindenki csak a portáig engedhető be, ahol a nyilatkozat kitöltése - illetve gyakran visszatérők esetén a füzetben történő adatrögzítés - kötelező. Aki nem hajlandó az adatokat megadni, azt fel kell szólítani, hogy hagyja el az iskola területét.
* A szülők is csak előre bejelentkezve - kivéve a rendkívüli behívást, ha a gyermekük beteg lesz-, jöhetnek be a portáig már a kapun belépéstől maszkot viselve.
* Külsős személyek, szerződött partnerek esetében 2021. november 22-től érvényben lévő szabály, hogy 18. életévét betöltött személy csak védettség igazolását követően léphet be az intézmény területére. A védettség a 60/2021.(II. 12) Korm. rend. 1 § hatályos szabályai alapján igazolható védettségi igazolvánnyal, a koronavírus elleni védettséget igazoló applikációval, az Európai Unió bármely tagállama által kérelemre kiállított kétnyelvű digitális vagy nyomtatott érvényes COVID- igazolással. Az 599/2021.( X.28.) Korm. rendelet 2/B§(2)bek a.)pontja alapján a fizetés nélküli szabadságon lévő foglalkoztatott nem léphet be a köznevelési intézménybe.
* A 18. életévet be nem töltött személytől életkorára vonatkozó igazolás kérhető.
* A védettséget és az életkort igazoló okirat vagy applikáció bemutatása kötelező, arról semmilyen nyilvántartás vagy másolat nem készíthető.
* A gyerekek, tanulók esetében étkezések előtt és után inkább javasolt a szappanos kézmosás.
* Ismételten elrendeltük a fokozott kilincs- és korláttakarítást, illetve az illemhelyek és a mosdók fokozott fertőtlenítését.
* A szociális helységekben biztosítani kell a szappanos kézmosási lehetőséget, melyet vírusölő hatású kézfertőtlenítési lehetőséggel kell kiegészíteni. Kéztörlésre papírtörlők használata ajánlott.
* Minden tanteremben lennie kell kézfertőtlenítőnek.
* Kiemelt figyelmet kell fordítani az alapvető higiénés szabályok betartása. Az egyes tevékenységeket megelőzően és azokat követően szappanos kézmosással vagy alkoholos kézfertőtlenítéssel kell biztosítani a személyes tisztaságot.
* A személyi higiéné alapvető szabályairól a gyermekek, tanulók az adott korosztálynak megfelelő szintű tájékoztatást az első tanítási napon megkapják, osztályfőnöki órákon.
* A gyermekeknek meg kell tanítani az úgynevezett köhögési etikettet: papírzsebkendő használata köhögéskor, tüsszentéskor, majd a használt zsebkendő szemetes kukába dobása és alapos kézmosás, esetleg kézfertőtlenítés.
* **A nevelési-oktatási intézményeket kizárólag egészséges, tüneteket nem mutató gyermek, tanuló látogathatja**. A szülők, ha gyermeküknél tüneteket észlelnek, a NNK aktuális eljárásrendje alapján gondoskodjanak orvosi vizsgálatról. A szülő köteles az iskolát értesíteni, ha a gyermeknél vagy a családban koronavírus-gyanú vagy igazolt fertőzés van.
* **Ha a gyermek allergiás vagy egyéb krónikus betegségben szenved, arról szakorvosi igazolást kell bemutatni az osztályfőnöknek.**
* Minden betegség lefolyását követően is csak egészségesen, az orvosi igazolás azonnali bemutatásával térhet vissza az iskolába. Az oktatási intézmény nem kérhet hiányzás igazolása céljából: egyéb orvosi zárójelentést, szakorvosi leletet, COVID -19 teszt eredményt, vagy más GDPR – érzékeny személyes egészségügyi adatot tartalmazó dokumentumot.

1. **Reggeli érkezés, ügyeletes nevelők feladatait a Házirend melléklete tartalmazza.**

2021. november 15-től a 4.a . 3.a. 2.a és a 2.b osztály a gyorsabb fertőtlenítés, valamint a keveredés elkerülése érdekében. a sorakozóról a járdán vonulva- a fűre tilos rámenni- a főkapun jön be, de az iskola területére ők is a Szent Imre felől érkeznek és távoznak.

A többi osztály a már megszokott, osztályterméhez közeli bejáraton jön be az épületbe kézfertőtlenítés után.

1. **Akinél hőemelkedés (37,5-től) vagy egyéb tünet észlelhető**, azt a portáshoz kell küldeni, aki értesíti a szülőt az osztályfőnök által leadott telefonszámon. A szülő vagy a szülő által írásban megnevezett személy mielőbb (max. egy órán belül) köteles a gyermekért jelentkezni a portán. Amennyiben hazaküldés történik az intézményből **„Hazaadási igazolással”** kell ellátni a tanulót, amelyen szerepel a hazaküldés dátuma és oka.



1. **Az oktatás menete:**

2022. január 15. napjától az eddig 7-12. évfolyamon alkalmazott eljárásrendet kell alkalmazni az 1-6.évfolyamon. Ez azt jelenti, hogy amennyiben egy iskolai tanuló esetében COVID -19 fertőzés igazolódik, akkor a fertőzött tanuló a járványügyi protokollnak megfelelően 7 nap karanténba kerül, amely 7 nap után akkor kerülhet megszüntetésre,, ha a beteg már legalább három napja láztalan és légúti tünetei megszűntek. Három nap tünetmentesség esetén, a tünetek kezdetétől számított 5. napon végzett negatív gyorsteszt eredmény esetén az elkülönítés feloldható, és a tanuló visszatérhet az intézménybe.

Az érintett osztályban, tanulócsoportban folytatódik a jelenléti munkarend szerinti nevelés – oktatás azon tanulók számára, akik oltottak. A fertőzöttel kontaktszemélynek minősülő, nem oltott tanulós 5 napra karanténba kerülnek, számukra zen idő alatt az intézmény gondoskodik a az előrehaladáshoz szükséges információk: feldolgozott tananyag, házi feladat) megküldéséről.

Igazolt COVID-19 fertőzés esetén a területi népegészségügyi hatóságot, azaz a Megyei/Fővárosi Kormányhivatal népegészségügyi feladatkörben eljáró járási/kerületi hivatalát tájékoztatni kell. Az Emberi Erőforrások Minisztériumát kizárólag óvodai fertőzés esetén kell tájékoztatni, a vedekezesakoznevelesben@emmi.gov.hu címen. A tájékoztatás alapján az adott intézményben vagy az érintett csoportban az eddigiekhez hasonlóan kizárólag az Oktatási Hivatal rendelhet el rendkívüli szünetet.

Amennyiben egy nevelési-oktatási intézményben átmenetileg tanügyi intézkedés kerül elrendelésre, a gyermekfelügyeletet az érintett intézményben meg kell szervezni a szülők támogatása érdekében. A gyermekfelügyelet során a gyermekétkeztetési feladat ellátójának változatlanul biztosítania kell a gyermekétkeztetést.

A járványügyi helyzet miatt szünetel a szaktantermi oktatás, az osztályok a saját osztálytermeikben tartózkodnak. Kivéve: testnevelés, informatika és a nívócsoportos órák, és a tanulószobák. A nívócsoportok óráit is mindig ugyanazon termekben tartjuk, elkerülve ezzel a keveredést.

A tanulók szellősebb elhelyezése céljából, amennyiben lehetséges, az oktatáshoz-neveléshez nem szükséges tárgyakat, bútorokat javasolt a tantermen kívül vagy zárt szekrényben elhelyezni.

1. **A tanulói hiányzások kezelése:**

Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, erről orvosi igazolással rendelkezik, és azt bemutatja, továbbá annak a tanulónak az iskolai hiányzását, akit a szülő a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet szerinti alapos okra hivatkozással nem enged iskolába, igazolt hiányzásnak kell tekinteni. Ezen időszakban az érintett tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban.

Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára.

A 20/2012. (VIII. 31.) EMMI rendelet értelmében az intézményvezető alapos indok esetén igazoltnak tekintheti a tanulói távolmaradást. A döntés során elsődlegesen azt kell mérlegelni, hogy - az intézményben, illetve az oda- és hazaúton fennáll-e a tanuló megfertőződésének reális veszélye; - az esetleges megfertőződésnek milyen hatása lehet a tanulóval egy háztartásban élő személyekre; - a tanuló életkorára figyelemmel biztosítható-e felügyelete az iskolából való távolmaradás alatt. **A tanulói hiányzásnak a járványhelyzetre tekintettel, általánosan, előre meg nem határozott időtartamra történő szülői igazolása nem tekintendő automatikusan alapos indoknak.**

1. **Csengetési rend, a szünetek rendje: a Házirend melléklete tartalmazza.**
2. **A folyosók és wc-k, mosdók szellőztetése, tisztán tartása:**

A hideg légbefúvós fertőtlenítővel minden nap reggel 7:00-7:30 között minden termet, egészségügyi helyiséget, tanárit, irodát le kell fújni.

A mosdók, wc-k fokozott fertőtlenítése, lemosása, a papírtörlők és fertőtlenítő szappanok feltöltése, a kilincsek és korlátok naponta történő többszöri áttörlése a technikai dolgozók feladata. A tantermek alapos és gyakori szellőztetése javasolt.

1. **A levegőzés alapelvei:** Az udvaron minden osztály a számára kijelölt területen tartózkodik, így biztosítjuk, hogy a tanulók ne keveredjenek, és megfelelő mennyiségű időt töltsenek a levegőn.

Udvar beosztása:

* Könyvtár melletti gumitéglás rész: 7-8.évfolyam
* Betonudvar: 3., 4., 5. és 6. évfolyam
* Gumitéglás játszóudvar: 1. és 2. évfolyam

Eső vagy rossz idő esetén csak a maszkot viselő tanulónak van levegőzési lehetősége (kimehet az aulába stb), akinek nincs maszkja, annak a tanteremben kell maradnia. Ezért kértünk minden szülőt, hogy biztosítson gyermeke számára maszkot és egy- két pótmaszkot is!

1. **Az osztálykirándulások, tanulmányi kirándulások, egyéb programok szervezése:**

* Mind a belföldre, mind a külföldre tervezett kirándulásokat elnapoljuk a tavaszi, nyári időszakra.
* Az osztálylétszámot meghaladó, valamint az osztályok keveredésével járó rendezvényeket nem tartunk
* A nagy létszámú gyermek, tanuló vagy pedagógus egyidejű jelenlétével járó ( pl. osztályozóértekezlet, tanévzáró ünnepség, bál, bankett, kulturális program ) esemény megszervezésére a létszámkorlátra vonatkozó szabályok szerint kerülhet sor, mely előírásokat a 484/2020(XI.10.)Korm.6.§-6/A§-6/B§-6/C§ rendelkezéseiben találhatók.

1. **A szülőkkel való kapcsolattartás**

A fogadóest, a fogadóórák és a szülőkkel történő kapcsolattartás online formában, illetve a Kréta rendszer használatával valósul meg. Az iskola honlapján tájékoztatjuk a szülőket a pedagógusok elérhetőségéről és a fogadórák időpontjáról.

1. **Az iskola tornatermének használata:**

Csak olyan sportolók léphetnek be az iskola területére, akik oltottak vagy nem töltötték be a 18. életévüket. A védettség igazolási módjait a járványügyi protokoll 2. pontja tartalmazza. A védettséget igazoló okiratot vagy applikációt mindig tartsák maguknál, hogy bármikor ellenőrzés van, azt a bent tartózkodók be tudják mutatni. Ennek megsértése esetén tudomásul veszik, hogy a jelenleg érvényben lévő ingyenes használatról szóló megállapodást a Tankerület azonnali hatállyal felmondja, és a belépés lehetőségét visszavonja.

**A járványügyi protokoll betartása mindenki számára kötelező. A megszegése a Házirendben foglalt fegyelmezési módok alkalmazását vonja maga után.**

Jelen protokoll visszavonásig vagy az új protokoll megjelenéséig érvényes.

Tiszaalpár, 2022.01.15.

\_\_\_\_\_\_\_\_\_\_\_\_\_\_\_\_\_\_\_\_\_

Mayer Tamásné

igazgató